​​វៀតណាម​ឃុំខ្លួន​បុរស​ម្នាក់​ជុំវិញ​ការ​បង្ហោះ​សារ​តាម​បណ្តាញ​សង្គម​ហ្វេសប៊ុក​ពាក់ព័ន្ធ​នឹង​នយោបាយ​និង​សិទ្ធិ​មនុស្ស
នៅ​ក្នុង​វិធានការ​ចាប់ខ្លួន​ចុង​ក្រោយ​បង្អស់​ពាក់ព័ន្ធ​នឹង​ការ​ប្រើប្រាស់​បណ្តាញ​សង្គម​ហ្វេសប៊ុក វៀតណាម​បាន​ឃុំខ្លួន​បុរស​វ័យ ៦១​ ឆ្នាំ​ម្នាក់ ដែល​បាន​ប្រើប្រាស់​បណ្តាញ​សង្គម​នេះ​ដើម្បី​ប្រកាស​ពី​ការ​ឈរ​ឈ្មោះ​បោះឆ្នោត និង​ពិភាក្សា​ពី​បញ្ហា​សិទ្ធិ​មនុស្ស។ 
កាលពីពេលថ្មីៗនេះ ប៉ូលិសនៅខេត្ត Ninh Binh ភាគខាងជើងប្រទេសវៀតណាមបានចាប់ខ្លួនបុរសវ័យ ៦១ ឆ្នាំម្នាក់ ដែលបានប្រើប្រាស់បណ្តាញសង្គមហ្វេសប៊ុកដើម្បីបង្ហោះអត្ថបទព័ត៌មានស្តីពីសិទ្ធិមនុស្ស និងអំពើពុករលួយ។ បុរសរូបនេះ ក៏បានបញ្ជាក់ពីគោលបំណងរបស់ខ្លួននៅក្នុងការឈរឈ្មោះបោះឆ្នោតសម្រាប់តំណែងនៅរដ្ឋសភា។ លោក Tran Quoc Khanh ត្រូវបានឃុំខ្លួនកាលពីថ្ងៃទី ០៩ ខែមីនា ដោយរងការចោទប្រកាន់ថា បានប្រើប្រាស់ការផ្សាយផ្ទាល់នៅលើបណ្តាញសង្គមហ្វេសប៊ុកដើម្បី«បង្ខូចព័ត៌មានប្រឆាំងនឹងរដ្ឋាភិបាល ដោយបង្កឲ្យមានការភ័ន្តច្រឡំពីសាធារណជន»។ វេបសាយកងសន្តិសុខថ្នាក់ខេត្តបានលើកឡើងថា លោក Tran Quoc Khanh ត្រូវបានឃុំខ្លួនរយៈពេល០៤ខែ ដើម្បីត្រៀមឡើងសវនាការ។ ប្រសិនបើត្រូវបានរកឃើញថា មានទោស លោកនឹងប្រឈមនឹងការជាប់ពន្ធនាគាររយៈពេល ១២ ឆ្នាំ។ បានប្រើប្រាស់បណ្តាញសង្គមនេះដើម្បីបង្ហោះសារស្តីពីការរំលោភបំពានសិទ្ធិមនុស្ស ការចោទប្រកាន់ពីអំពើពុករលួយដោយមន្រ្តីរដ្ឋាភិបាល និងជម្លោះដែនដីរវាងវៀតណាមនិងចិនពាក់ព័ន្ធនឹងតំបន់សមុទ្រចិនខាងត្បូង ដែលជាតំបន់មួយមានផ្លូវនាវាចរណ៍តំបន់នេសាទ និងធនធានធម្មជាតិយ៉ាងសំខាន់។ លោក Vu Quoc Ngu នាយកអង្គការសិទ្ធិមនុស្ស Defend the Defenders នៅវៀតណាមបានថ្លែងប្រាប់ VOA ផ្សាយជាភាសាវៀតណាមថា ការចាប់ខ្លួននេះគឺជា «សកម្មភាពរឹតត្បិត» ចុងក្រោយបង្អស់ប្រឆាំងនឹងក្រុមអ្នករិះគន់ និងសកម្មជនក្នុងសង្គម ចាប់តាំងពីសមាជជាតិគណបក្សកុម្មុយនីស្តវៀតណាមមក។ លោកបាននិយាយថា៖ «និន្នាការនៃការចាប់ខ្លួននេះគឺទំនងនឹងបន្តនៅពេលខាងមុខដ៏ខ្លីនេះ»។ ពីការកើនឡើងនៃការចាប់ខ្លួនអ្នករិះគន់រដ្ឋាភិបាល នៅក្នុងរយៈពេលប៉ុន្មានខែមុនពេលសមាជជាតិគណបក្ស ដែលធ្វើឡើងរាល់ប្រាំឆ្នាំម្តង ដើម្បីជ្រើសរើសសមាជិកថ្នាក់ដឹកនាំជាន់ខ្ពស់នៅក្នុងជួររដ្ឋាភិបាល។ អគ្គលេខាធិការគណបក្សកុម្មុយនីស្តវៀតណាម លោក Nguyen Phu Trong លោកនាយករដ្ឋមន្រ្តី Nguyen Xuan Phuc និងរដ្ឋមន្រ្តីសន្តិសុខសាធារណៈលោក To Lam ត្រូវបានបោះឆ្នោតជ្រើសតាំងឲ្យបន្តកាន់តំណែងរបស់ខ្លួនសារជាថ្មីក្នុងអំឡុងពេលសមាជកាលពីចុងខែមករា។ ការបោះឆ្នោតនឹងត្រូវបានត្រៀមធ្វើឡើងនៅខែឧសភាសម្រាប់សភាជាតិវៀតណាម ដែលចាត់ចែងផ្នែកគោលនយោបាយក្នុងស្រុកនិងការបរទស។ លោក Khanh បានប្រកាសពីគោលបំណងរបស់លោកក្នុងការឈរឈ្មោះជាបេក្ខជនឯករាជ្យសម្រាប់ការបោះឆ្នោតនៅសភា។ ក្នុងអំឡុងពេលនៃការផ្សាយផ្ទាល់តាមបណ្តាញសង្គមហ្វេសប៊ុកកាលពីថ្ងៃទី០៦ ខែមីនា លោកបានពិភាក្សាពីអ្វីដែលលោកយល់ឃើញថាជា កំហុសរបស់បណ្តាក្រសួងនានា ដោយអំពាវនាវឲ្យមន្រ្តីតាមក្រសួងទាំងនោះគោរពនីតិរដ្ឋ។ VOA មិនទាន់អាចបញ្ជាក់ថាតើលោក Khanh បានដាក់ស្នើនូវពាក្យសុំជាផ្លូវការដល់អាជ្ញាធរថ្នាក់តំបន់ ដើម្បីឈរឈ្មោះនៅក្នុងការបោះឆ្នោតដែលលោកបានចុះឈ្មោះជាពលរដ្ឋស្នាក់អចិន្រ្តៃយ៍នៅឡើយនោះទេ។ លោក Khanh ក៏បានប្រើប្រាស់បណ្តាញសង្គមហ្វេសប៊ុកដើម្បីពិភាក្សាពីអង្គការទទួលបន្ទុកផ្នែកសង្គម និងនយោបាយ ដែលលោកបានបំណងបង្កើតឡើងដើម្បីលើកកម្ពស់សិទ្ធិមនុស្ស។ លោកបាននិយាយថា ពាក្យសុំជាផ្លូវការរបស់លោកកាលពីឆ្នាំ ២០១៩ ដើម្បីបង្កើតអង្គការនេះ ដែលលោកបានឲ្យឈ្មោះថា «សមាគមប្រជាធិបតេយ្យវៀតណាម» ត្រូវបានបដិសេធ។ ទីភ្នាក់ងារសន្តិសុខនិងស៊ើបអង្កេតប្រចាំខេត្ត Ninh Binh បានចោទប្រកាន់ថា រវាងឆ្នាំ ២០១៨ និង២០២០ លោក Khanh បានប្រើប្រាស់បណ្តាញសង្គមហ្វេសប៊ុកដើម្បីបង្ហោះនិងផ្សព្វផ្សាយ «ព័ត៌មានក្លែងបន្លំ និងបង្ខូចកេរ្តិ៍ឈ្មោះ» ប្រទេសវៀតណាម និង «ប្រឆាំងនឹងរដ្ឋអំណាច»។ រដ្ឋាភិបាលវៀតណាមបានពង្រឹងវិធានការចាប់ខ្លួនអ្នកសារព័ត៌មាន និងសកម្មជនដែលប្រើប្រាស់បណ្តាញសង្គមដើម្បីបង្ហោះសារ ដែលជារឿយៗយោងទៅលើការចោទប្រកាន់ថា ធ្វើឲ្យប៉ះពាល់ដល់ស្ថិរភាពសង្គម ឬប្រឆាំងនឹងរដ្ឋអំណាច។ អ្នកសារព័ត៌មានឯករាជ្យបីនាក់ និងសកម្មជនបរិស្ថានមួយរូប ដែលបានបង្ហោះ និងចែករំលែកព័ត៌មានលើបណ្តាញសង្គម ឲ្យជាប់ពន្ធនាការ។ បន្ថែមពីលើនេះ លុបចោលនូវអត្ថបទព័ត៌មានផ្សេងៗ ដែលខ្លួនចាត់ទុកថា បំពានច្បាប់។ បណ្តាញសង្គមបានក្លាយជាមធ្យោបាយដ៏មានប្រជាប្រិយភាពមួយនៅក្នុងការឆ្លើយឆ្លង និងចែករំលែកព័ត៌មាននៅក្នុងវៀតណាម ដែលមានកំណត់ត្រាសេរីភាពសារព័ត៌មានដុនដាប។ វៀតណាមទទួលបានចំណាត់ថ្នាក់ ១៧៥ ក្នុងចំណោមប្រទេស ១៨០ ដែលចំណាត់ថ្នាក់លេខ ១ មានន័យថា មានសេរីភាពខ្ពស់។ ។ ដោយមានតែបណ្តាញផ្សព្វផ្សាយគ្រប់គ្រងដោយរដ្ឋាភិបាល ដែលទទួលបានអាជ្ញាបណ្ណនៅក្នុងប្រទេសអ្នកសារព័ត៌មាន និងមនុស្សដទៃទៀតបានប្រើប្រាស់បណ្តាញសង្គមហ្វេសប៊ុកដើម្បីពិភាក្សា និងចែករំលែកព័ត៌មានដោយសេរីជាងមុន។ វៀតណាមមានចំនួនអ្នកប្រើប្រាស់បណ្តាញសង្គមហ្វេសប៊ុកច្រើនជាងគេបង្អស់លំដាប់ទី០៧ នៅលើពិភពលោក ដោយមានអ្នកប្រើប្រាស់ចំនួន ៦៥ លាននាក់។ ៕